  Виталий Пронин Удмуртиысь профсоюзъёслэн федерациенызы кивалтӥсь Сергей Шерстобит Профсоюз, власть, уж сётӥсьёс куспын шара вераськонлы луыса берло дыре гинэ сэрттэмын-пертчемын уно ужпумъёс. Кыӵеесь соос но мар бордын уката чырмыт ужано матысь дыре? Та сярысь вераськиськом Удмуртиысь профсоюзъёслэн федерациенызы кивалтӥсен Сергей Шерстобитэн. - Сергей Викторович, кыӵе интызы профсоюз огазеяськонъёслэн туала вакытэ? Кыӵе валтӥсь ужпумъёс пуктӥсько соос азе?- Удмуртиысь профсоюзъёслэн федерацизы туннэ огазея элькунысьтымы 14 удысъёсысь профсоюз огазеяськонъёсты, соослэн радъёсазы 200 сюрс пала адями лыдъяське. Лыдзы ялан йылэ: арлы быдэ 13-17 сюрс адями пыре профсоюзъёслэн радъёсазы. Пӧлазы ӧжыт ӧвӧл егитъёс но.Профсоюзъёслэн валтӥсь ужпумзы ноку ӧз вошъяськылы, со нюръяськиз но нюръяське ужась калыклэсь правооссэ утён понна. Воштӥсько нюръяськон амалъёс гинэ, угось выль куронъёсты пуктэ ачиз улон. Туала вакытэ власть, уж сётӥсьёс но профсоюз одӥг кыткетын ужано луо - элькунамы вазенгес ни та пумысен нимысьтыз огкыл гожтэмын. Со кыткетын профсоюзлы валтӥсь инты сётӥське. Макем кужмогес со луоз, сокем тросгес калык солы оскоз, сакгес кылзозы власть но предприятиосын кивалтӥсьёс. Озьы 2015-тӥ арын ноябре одӥгаз уртче кенешонын - ужын кылдылӥсь кусыпъёсты эскеронъя комиссиын - юнматэмын тужгес пичиез уждун сярысь улосвыл соглашение. 2016-тӥ арын 1-тӥ январьлы со 7 сюрс 134 манет 60 копейка вал, нош 1-тӥ июльысен 8 сюрс 625 манетозь йылтэмын. Лыдпус пичиен-пичиен матэктэ улыны чаклам минимумозь. Туэ май толэзе нош ик эскером, кӧнялы йылыны кулэ пичи уждун 2017-тӥ арын июльысен.- Ог 3 ар талэсь азьло юнматэмын ужан условиосты эскерыса возёнлы сӥзем закон. Солэсь быдэсъяськемзэ профсоюзъёс но чакласа возьыны кулэ...- Зэмзэ но, профсоюзъёс мыло-кыдо пырисько ужан условиосты чакланъя комиссиослэн ужазы. Жаляса верано, кивалтӥсьёс пӧлын ӧжыт ӧвӧл эскеронъёслэсь йылпумъянъёссэс асьсэ пала берыктыны турттӥсьёс. Угось ужан условиос куронъёслы уг тупало ке, уж сётӥсь соосты палэнтыны яке, кылсярысь, ватсаса уждун тырыны, шутэтскон нуналъёс висъяны, ужан сменаез вакчиёмытыны  кулэ. Кудӥз тупамонгес коллективлы - юнматыны луоз коллективной договорен яке соглашениен. Кызьы та документъёсты шонер дасяно - профсоюз пыр-поч валэктон сётыны быгатэ.2016-тӥ арын 500-лэсь ятыр ужасьёс вазиськизы профсоюзэ, правооссэс утьыны курыса. 40 учыре судозь но вуоно луиз. Но ӝожтӥськон учыръёс тросгес луо, шуыны уг яра. Бен, вань висьытӥсь «пӧськыос», кылсярысь, чакламъя ог 60 сюрс адями ужа нокыӵе документъёстэк, уждун басьтэ конвертэн. Уката трос таӵеос вуз карон, лэсьтӥськон, ЖКХ удысъёсын.- Жаляса верано, ужан интыын шудтэм учыръёстэк но уг луы...- Уж дурын шудтэм учыръёслэн мугъёссы азьло кадесь ик: производство тыро-пыдо радъямтэ яке ужасьёслы валэктымтэ, кызьы утиськоно вӧсь луэмлэсь. Куддыръя асьсэос ужасьёс но куронъёсты тодыса вылысь уг чакласько. Но та ужпумез профсоюзъёс озьы ик син азязы возё. Элькунысьтымы предприятиосын но огазеяськонъёсын ужез утёнъя 2 сюрс 320 уполномоченнойёс но 425 комиссиос тыршо. Озьы огъя кужымен та бордын ужаса, шудтэм учыръёслэн лыдзы кулэсме.- Сергей Викторович, матэктэ 1-тӥ Май, кыӵе ӧтён улсын со ортчоз?- Россиысь профсоюзъёслэн федерацизы, азьло аръёсы сямен ик, та нуналэз демонстрациосын, шествиосын, митингъёсын ортчытыны дэмлаз. Ужрадъёслэн ӧтёнзы одӥг - «Ӟеч уж, уждун, улон понна!» Удмуртиысь профсоюзъёслэн президиумзы таин соглаш кариськиз. Туж оскиськом, элькунысьтымы профсоюзъёслэн ёзчиоссы, озьы ик огшоры калык итӥськоз ми борды.Элина Кумачёва    